[pic] | COMISIA COMUNITĂŢILOR EUROPENE |

Bruxelles, 7.7.2008

COM(2008) 431 final

2008/0131 (CNS)

Propunere de

REGULAMENT AL CONSILIULUI

de modificare a Regulamentului (CE) nr. 3/2008 privind acțiunile de informare și promovare pentru produsele agricole pe piața internă și în țările terțe

(prezentată de Comisie)

EXPUNERE DE MOTIVE

Regulamentul (CE) nr. 3/2008 al Consiliului din 17 decembrie 2007 privind acțiunile de informare și promovare pentru produsele agricole pe piața internă și în țările terțe reformează Regulamentele (CE) nr. 2702/1999 și (CE) nr. 2826/2000 într-un regulament unic.

Această modificare a redus și a simplificat în mod considerabil procedurile administrative legate de punerea în aplicare a acestei politici, oferind un cadrul legal unic care a facilitat accesul și participarea la sistem.

Cu toate acestea, legislația poate fi îmbunătățită, astfel încât să se permită statelor membre interesate să conceapă un program pertinent, în cazul în care organizațiile care formulează propuneri nu doresc să prezinte programe de realizat în țări terțe. Programele concepute de statele membre pot viza una sau mai multe dintre acțiunile de informare prevăzute la articolul 1 literele (a), (b) și (c) din Regulamentul (CE) nr. 3/2008.

Ca urmare a acestei modificări, statele membre vor avea posibilitatea să extindă domeniul de aplicare a acțiunilor vizate de aceste programe și să solicite de asemenea ajutorul organizațiilor internaționale pentru punerea în aplicare a acestor acțiuni, în special în cazul programelor de promovare privind sectorul uleiului de măsline și al măslinelor de masă în țările terțe.

Prezenta propunere nu are implicații financiare asupra bugetului comunitar.

2008/0131 (CNS)

Propunere de

REGULAMENT AL CONSILIULUI

de modificare a Regulamentului (CE) nr. 3/2008 privind acțiunile de informare și promovare pentru produsele agricole pe piața internă și în țările terțe

CONSILIUL UNIUNII EUROPENE,

având în vedere Tratatul de instituire a Comunității Europene, în special articolele 36 și 37,

având în vedere propunerea Comisiei,

având în vedere avizul Parlamentului European,

întrucât:

(1) Cadrul legal unic stabilit prin Regulamentul (CE) nr. 3/2008[1] al Consiliului a facilitat accesul și participarea la sistem ale părților interesate din cadrul politicii de promovare a produselor agricole. Prin aplicarea cadrului legal unic respectiv, s-au redus și s-au simplificat în mod considerabil procedurile administrative legate de punerea în aplicare a acestei politici.

(2) Articolul 9 din Regulamentul (CE) nr. 3/2008 prevede ca, în cazul absenței unor programe de realizat pe piața internă, statele membre interesate să aibă posibilitatea de a concepe un program. În cazul în care organizațiile care formulează propuneri nu doresc să prezinte programe de realizat în țări terțe, privind una sau mai multe dintre acțiunile de informare prevăzute la articolul 2 alineatul (1) literele (a), (b) și (c) din regulamentul respectiv, statele membre interesate ar trebui să aibă posibilitatea de a concepe un program pertinent.

(3) În special, statelor membre interesate ar trebui să li se ofere posibilitatea de a extinde domeniul de aplicare a acțiunilor vizate de aceste programe chiar prin solicitarea ajutorului organizațiilor internaționale pentru punerea în aplicare a acestor acțiuni, în special în cazul programelor de promovare privind sectorul uleiului de măsline și al măslinelor de masă în țările terțe.

(4) Prin urmare, Regulamentul (CE) nr. 3/2008 ar trebui modificat în consecință,

ADOPTĂ PREZENTUL REGULAMENT:

Articolul 1

Articolul 9 din Regulamentul (CE) nr. 3/2008 se înlocuiește cu următorul text:

„Articolul 9 Procedura aplicabilă în cazul absenței programelor de acțiuni de informare pentru piața internă sau în țări terțe

1. În absen ța unor programe de realizat pe piața internă, pentru una sau mai multe dintre acțiunile de informare menționate la articolul 2 alineatul (1) litera (b), prezentate în conformitate cu articolul 6 alineatul (1), statul membru sau statele membre interesate elaborează, în baza orientărilor menționate la articolul 5 alineatul (1), un program și caietul de sarcini aferent și selectează prin licitație publică organismul însărcinat cu punerea în aplicare a programului pe care se angajează să îl cofinanțeze.

2. În absența unor programe de realizat în țări terțe, pentru una sau mai multe dintre acțiunile de informare menționate la articolul 2 alineatul (1) literele (a), (b) și (c), prezentate în conformitate cu articolul 6 alineatul (1), statul membru sau statele membre interesate elaborează, în baza orientărilor menționate la articolul 5 alineatul (2), un program și caietul de sarcini aferent și selectează prin licitație publică organismul însărcinat cu punerea în aplicare a programului pe care se angajează să îl cofinanțeze.

Organismul însărcinat cu punerea în aplicare a programului selectat în cele din urmă de statul membru sau de statele membre respective poate fi o organizație internațională, în special în cazul în care programul vizează promovarea sectorului uleiului de măsline și al măslinelor de masă în țări terțe.

3. Statul membru sau statele membre transmit Comisiei programul selectat în conformitate cu alineatele (1) și (2) însoțit de un aviz motivat privind:

(a) oportunitatea programului;

(b) conformitatea programului și a organismului propus cu dispozițiile prezentului regulament și, după caz, cu orientările aplicabile;

(c) evaluarea raportului calitate/preț al programului;

(d) alegerea organismului însărcinat cu punerea în aplicare a programului.

4 În scopul examinării programelor de către Comisie, se aplică articolul 7 alineatul (2) și articolul 8 alineatul (1).

5. În conformitate cu procedura prevăzută la articolul 16 alineatul (2), Comisia poate stabili limite inferioare sau superioare pentru costurile reale ale programelor prezentate în conformitate cu alineatul (3) din prezentul articol. Limitele respective pot fi ajustate în funcție de natura programelor în cauză. Criteriile aplicate pot fi definite în conformitate cu procedura prevăzută la articolul 16 alineatul (2).”

Articolul 2

Prezentul regulament intră în vigoare în a șaptea zi de la data publicării sale în Jurnalul Oficial al Uniunii Europene .

Prezentul regulament este obligatoriu în toate elementele sale și se aplică direct în toate statele membre.

Adoptat la Bruxelles,

Pentru Consiliu

Președintele

[1] JO L 3, 5.1.2008, p. 1.